b'\n_START_ARTICLE_\nKotoras\n_START_SECTION_\nIstorija\n_START_PARAGRAPH_\nIstoriniuose \xc5\xa1altiniuose Kotoras pirm\xc4\x85 kart\xc4\x85 minimas 168\xc2\xa0m. pr. m. e. Jis buvo \xc4\xafkurtas Romos laikais (tada j\xc4\xaf vadino lot. Acruvium, Ascrivium, Ascruvium) ir buvo Romos provincijos Dalmatijos dalis._NEWLINE_Kotoras buvo \xc4\xaftvirtintas nuo ankstyv\xc5\xb3j\xc5\xb3 viduram\xc5\xbei\xc5\xb3, kai imperatorius Justinianas vir\xc5\xa1 Akruviumo 535\xc2\xa0m., po got\xc5\xb3 i\xc5\xa1varymo, pastat\xc4\x97 tvirtov\xc4\x99. Gali b\xc5\xabti, kad antras miestas i\xc5\xa1augo auk\xc5\xa1tumose prie Akruviumo, nes X a. Konstantinas VII Purpurinis min\xc4\x97jo \xc5\xbdemutin\xc4\xaf Kotor\xc4\x85._NEWLINE_840\xc2\xa0m. miest\xc4\x85 nusiaub\xc4\x97 sarac\xc4\x97nai. Iki XI a. Kotore buvo kalbama dalmat\xc5\xb3 kalba._NEWLINE_1002\xc2\xa0m. miestas nukent\xc4\x97jo nuo Pirmosios Bulgarijos imperijos, o kitais metais Bulgarijos caras Samuilas perleido miest\xc4\x85 serb\xc5\xb3 valstybei Dukliai. Ta\xc4\x8diau vietiniai gyventojai, pasinaudodami s\xc4\x85junga su Rag\xc5\xabzos respublika, prie\xc5\xa1inosi \xc5\xa1iai sutar\xc4\x8diai ir tik 1184\xc2\xa0m. nusileido. Bet jie i\xc5\xa1laik\xc4\x97 savo respublikines institucijas ir teis\xc4\x99 sudaryti sutartis bei prad\xc4\x97ti kar\xc4\x85._NEWLINE_Kotoras buvo vyskupijos centras, o XIII a. mieste buvo \xc4\xafkurti dominikon\xc5\xb3 ir pranci\xc5\xa1kon\xc5\xb3 vienuolynai, tur\xc4\x97j\xc4\x99 pad\xc4\x97ti kovoti su bogomilizmo plitimu._NEWLINE_XIV a. miestas, jau vadintas Kotoru, savo prekyba jau konkuravo su netolima Rag\xc5\xabzos respublika ir Venecijos respublika. Kotoras nuo 1420\xc2\xa0m. iki 1797\xc2\xa0m. buvo Venecijos provincijos Venecijos Albanijos dalis. Tiesa, 1538\xe2\x80\x931571 ir 1657\xe2\x80\x931699\xc2\xa0m. miest\xc4\x85 vald\xc4\x97 osmanai. Keturi Venecijos vie\xc5\xa1patavimo am\xc5\xbeiai suteik\xc4\x97 Kotorui tipi\xc5\xa1k\xc4\x85 veneci\xc5\xa1k\xc4\x85 architekt\xc5\xabr\xc4\x85._NEWLINE_1572\xc2\xa0m. Kotor\xc4\x85 nusiaub\xc4\x97 maro epidemija, 1563 ir 1667\xc2\xa0m.\xc2\xa0\xe2\x80\x93 \xc5\xbeem\xc4\x97s dreb\xc4\x97jimai._NEWLINE_1797\xc2\xa0m. pasira\xc5\xa1ius Kampo Formijo sutart\xc4\xaf Kotoras atiteko Habsburgams. 1805\xc2\xa0m. Kotoras Presburgo sutartimi buvo priskirtas satelitinei Pranc\xc5\xabzijos imperijos valstybei\xc2\xa0\xe2\x80\x93 Italijos karalystei. Atsitraukus rusams, 1810\xc2\xa0m. Kotoras buvo prijungtas prie Pranc\xc5\xabzijos Ilyrijos provincijos._NEWLINE_1814\xc2\xa0m. sausio 5 d. pranc\xc5\xabz\xc5\xb3 \xc4\xafgula pasidav\xc4\x97 juodkalnie\xc4\x8di\xc5\xb3 paj\xc4\x97goms ir brit\xc5\xb3 kapitonui V. Hostui. Viljamas Hostas su laivu HMS \xe2\x80\x9eBacchante\xe2\x80\x9c (38 patrankos) kartu su juodkalnie\xc4\x8di\xc5\xb3 paj\xc4\x97gomis atakavo Kotoro kaln\xc5\xb3 tvirtov\xc4\x99. Jie skridiniais ir svirtimis laivo patrankas u\xc5\xbek\xc4\x97l\xc4\x97 \xc4\xaf kaln\xc4\x85 auk\xc5\xa1\xc4\x8diau tvirtov\xc4\x97s, kad gal\xc4\x97t\xc5\xb3 efektyviai ap\xc5\xa1audyti. Pranc\xc5\xabzams beliko pasiduoti._NEWLINE_Vienos kongresas Kotor\xc4\x85 gr\xc4\x85\xc5\xbeino Austrijos imperijai._NEWLINE_Pirmojo pasaulinio karo metais Kotoras buvo viena i\xc5\xa1 trij\xc5\xb3 pagrindini\xc5\xb3 Austrijos-Vengrijos karinio laivyno bazi\xc5\xb3 ir Austrijos Penktojo laivyno, sudaryto i\xc5\xa1 ikidrednoutoni\xc5\xb3 linijini\xc5\xb3 laiv\xc5\xb3 ir lengv\xc5\xb3j\xc5\xb3 kreiseri\xc5\xb3, uostas._NEWLINE_Kotoro apylink\xc4\x97se vyko smarkios kautyn\xc4\x97s tarp vietini\xc5\xb3 juodkalnie\xc4\x8di\xc5\xb3 ir Austrijos-Vengrijos paj\xc4\x97g\xc5\xb3. Po 1918\xc2\xa0m. miestas (iki tol vadintas C\xc3\xa0ttaro) tapo Jugoslavijos dalimi ir oficialiai tapo Kotoru._NEWLINE_1941\xc2\xa0m. Italija Kotoro rajon\xc4\x85 aneksavo ir prijung\xc4\x97 prie Italijai pavald\xc5\xbeios Dalmatijos gubernatorijos. Po 1945\xc2\xa0m. Kotoras v\xc4\x97l tapo Jugoslavijos dalimi._NEWLINE_1979\xc2\xa0m. baland\xc5\xbeio 15 d. Juodkalnijos pakrant\xc4\x97je \xc4\xafvyko stiprus \xc5\xbeem\xc4\x97s dreb\xc4\x97jimas. \xc5\xbduvo apie 100 \xc5\xbemoni\xc5\xb3. Buvo sugriauta pus\xc4\x97 Kotoro Senamies\xc4\x8dio, o \xc5\xa0v. Trifono katedra buvo pa\xc5\xbeeista._NEWLINE_Iki XX a. prad\xc5\xbeios palei Kotoro \xc4\xaflank\xc4\x85 gyventoj\xc5\xb3 dauguma buvo katalikai. Kotoras iki \xc5\xa1iol yra katalik\xc5\xb3 Kotoro vyskupijos centras.'